Ehdotus: Euroopan parlamentin ja neuvoston asetus toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta /* KOM/2000/0018 lopull. - COD 2000/0033 */



Virallinen lehti nro C 150 E , 30/05/2000 s. 0073 - 0078



Ehdotus: EUROOPAN PARLAMENTIN JA NEUVOSTON ASETUS toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta (komission esittämä) PERUSTELUT 1. Johdanto 1.1. Tieto- ja viestintätekniikan laitteet muodostavat suuren osan palvelualan ja kotitalouksien sähkönkulutuksesta yhteisön alueella. Komissio on tutkinut riippumattomien asiantuntijoiden ja teollisuuden avulla parhaita politiikan välineitä tämän kulutuksen vähentämiseksi. Komissio on tullut siihen tulokseen, että tehokkain ja kustannuksia säästävin tapa tieto- ja viestintätekniikan laitteiden energiankulutuksen vähentämiseksi olisi toteuttaa vapaaehtoinen merkintäohjelma, jossa käytettäisiin tunnusta tehokkaimpien markkinoilla tarjolla olevien laitteiden merkitsemiseksi. Lisäksi komissio päätti vuonna 1994 yhdessä jäsenvaltioiden asiantuntijoiden ja eurooppalaisten valmistajien kanssa, että paras tapa vähentää tieto- ja viestintätekniikan laitteiden energiankulutusta olisi soveltaa yhteisössä Energy Star -ohjelmaa, vapaaehtoista merkintäohjelmaa, joka käynnistettiin Yhdysvalloissa vuonna 1993. Energy Star -tunnukseen perustuva yhteisön ohjelma saisi teollisuuden osallistumaan parhaalla mahdollisella tavalla ja tuottaisi suurimmat energiasäästöt, koska useat valmistajat tuntevat jo Yhdysvaltojen Energy Star -ohjelman. Ohjelman ansiosta edistettäisiin lisäksi kansainvälistä kauppaa ja vältettäisiin kaupan esteitä, koska teollisuuden olisi tällöin helpompaa osallistua Yhdysvaltojen ja Euroopan yhteisön yhteiseen merkintäohjelmaan. 1.2. Komissio pyysi 14. helmikuuta 1996 lupaa [1] neuvotella Yhdysvaltojen ja Japanin kanssa energiaa tehokkaasti hyödyntävien toimistolaitteiden merkintäohjelman yhteensovittamisesta. Neuvosto antoi syyskuussa 1996 komissiolle luvan [2] neuvotella Yhdysvaltojen ja Japanin kanssa asiaa koskevasta sopimuksesta ja antoi neuvotteluohjeet. Japani päätti helmikuussa 1998 vetäytyä neuvotteluista. Neuvoston suostumuksella komissio jatkoi sen jälkeen neuvotteluja Yhdysvaltojen kanssa kahdenvälisestä sopimuksesta. [1] SEC(96) 224 lopullinen. [2] Asiak. 9485/1/96 ENER 120 ENV 280 RELEX 30 REV1. 1.3. Neuvottelujen tuloksena laadittiin Euroopan yhteisön ja Yhdysvaltojen välinen sopimusluonnos, jonka komissio antoi neuvostolle 2. heinäkuuta 1999 yhdessä sopimuksen tekemistä koskevan neuvoston päätösehdotuksen kanssa [3]. Komissio viittasi etenkin siihen, että ehdotetun Energy Star -ohjelman avulla päästäisiin komission asettamaan hiilidioksidipäästöjen vähentämistä koskevaan tavoitteeseen. Ohjelma merkitsisi huomattavaa taloudellista säästöä tieto- ja viestintätekniikan laitteiden käyttäjille ja antaisi kuluttajille mahdollisuuden energiavarojen kestävämpään käyttöön, mikä helpottaisi tämän tyyppisten laitteiden kansainvälistä kauppaa. Komission ehdotuksessa otetaan lisäksi huomioon yhteisön taloudellisten toimijoiden edut, ja yhteisön tietotekniikkateollisuus kannattaa täysin ohjelmaa. Tieto- ja viestintätekniikan laitteita koskevien Energy Star -tunnusta käyttävien energiatehokkuuteen liittyvien merkintäohjelmien tarve ja edut yhteisössä on selvästi todettu perusteluissa, jotka liitettiin komission pyyntöön saada valtuudet neuvotella sopimuksesta, sekä myös komission ehdotuksessa neuvoston päätökseksi sopimuksen tekemisestä. [3] KOM(1999) 328. 1.4. Sopimusneuvotteluissa ilmeni selkeästi tarve panna sopimus täytäntöön yhteisön säädöksellä. Komissio ilmoitti sopimuksen tekemistä koskevan ehdotuksen liitteenä olevissa perusteluissa, että se tekisi ehdotuksen neuvoston asetukseksi tieto- ja viestintätekniikan laitteita koskevasta yhteisön merkintäohjelmasta. Lisäksi sopimusluonnoksessa todetaan, että yhteisössä otetaan lainsäädännöllisin toimenpitein käyttöön yhteinen merkki (Energy Star -tunnus) tai vastaava merkintä. Sopimusluonnoksessa ennakoidaan siis käsiteltävänä olevaa ehdotusta neuvoston asetukseksi, koska asetusta tarvitaan sopimuksen asianmukaista täytäntöönpanoa varten. 2. Yhteisön asetuksen tarve 2.1. Yhteisön asetus on tarpeen, koska tietyt sopimusluonnoksen säännökset voidaan panna täytäntöön vain yhteisön lainsäädännöllä. Seuraavat säännökset sisältyvät sopimusluonnokseen: - Komissio toimii Euroopan yhteisön hallintoyksikkönä. Komissio vastaa yhteisön puolesta erityisesti sopimusluonnoksen tarkistuksista. Lisäksi komission tehtävänä on Energy Star -merkintäohjelman hallinnointi yhteisössä. Tähän kuuluu ohjelman osanottajien ja vaatimustenmukaisten tuotteiden luettelon ylläpitäminen sekä tietojenvaihto EU:n ja Yhdysvaltojen välillä. - Kuluttajille tiedotetaan tehokkaasti Energy Star -tunnuksesta markkinoiden kysynnän lisäämiseksi. - Tunnus suojataan tehokkaasti ja tähdennetään teollisuudelle sen oikeaa käyttöä. - Tarkistetaan sopimuksen soveltamisalaan kuuluvat tekniset vaatimukset ja tuoteryhmät. 2.2. Sopimusluonnoksessa korostetaan Energy Star -tunnuksen kaksinaista luonnetta: toisaalta tunnus on Yhdysvaltain ympäristönsuojeluviraston rekisteröimä sertifiointimerkki Yhdysvaltain markkinoilla ja toisaalta yhteisön lainsäädännön myötä käyttöön otettava merkki tai merkintä yhteisön alueella. Itse asiassa Yhdysvaltain ympäristönsuojeluvirasto omistaa Energy Star tunnuksen ja on omistajana rekisteröinyt sen Yhdysvaltain markkinoilla. Yhdysvaltain ympäristönsuojeluvirasto tutkii mahdollisuuksia tunnuksen rekisteröintiin Euroopan yhteisössä, jossa Energy Star -tunnus katsotaan tällä asetuksella käyttöön otettavaksi merkiksi tai merkinnäksi. Pääasiallisena syynä tähän on se, että komissio ja jäsenvaltiot voivat tehokkaasti valvoa tunnuksen oikeaa käyttöä hallinnollisin säännöksin välttäen tavaramerkkioikeuteen turvautumista tunnuksen suojaamiseksi yhteisön alueella. Käsillä oleva ehdotus merkitsee siis, että yhteisön alueella otetaan käyttöön ehdotetun merkintäohjelman mukainen yhteisön merkki tai merkintä. 2.3. Toinen tärkeä syy yhteisön lainsäädäntötoimiin on menettelytapojen luominen teknisten vaatimusten ja sopimusluonnoksessa tarkoitettujen tuotteiden tarkistamiseksi. Komissio edustaa yhteisöä neuvoteltaessa Yhdysvaltain ympäristönsuojeluviraston kanssa teknisten vaatimusten ja sopimuksen soveltamisalaan kuuluvien tuoteryhmien muuttamisesta. On selvää, että jäsenvaltioiden on osallistuttava yhteisön kannan määrittämiseen (sekä ehdotettaessa muutoksia Yhdysvaltain ympäristönsuojeluvirastolle tai vastattaessa Yhdysvaltain ympäristönsuojeluviraston muutosehdotuksiin). Näitä sisäisiä menettelytapoja, jotka ovat selvästi sopimusluonnoksen soveltamisalan ulkopuolella, selostetaan yksityiskohtaisesti asetusehdotuksessa. Tällä tavoin toteutettaisiin jäsenvaltioiden toivomus tarkistusprosessiin osallistumisesta. 3. Asetusehdotuksen tavoitteet ja tärkeimmät piirteet 3.1. Asetusehdotuksen soveltamisalaan kuuluu panna sopimusluonnos täytäntöön yhteisössä ja luoda yhteisön vapaaehtoinen energiamerkintäohjelma (Energy Star -ohjelma). Asetusehdotuksen päätavoitteina ovat etenkin ottaa Energy Star -tunnus käyttöön yhteisössä tavaramerkkinä tai merkintänä, esittää sen käyttöä koskevat säännöt, estää sen väärinkäyttö ja luoda yhteisön Energy Star -merkintäohjelman yleiset säännöt ja menettelytavat, joihin kuuluu myös sopimusluonnoksen edellyttämä tarkistusmenettely. 3.2. Vaikka sopimusluonnos voisi periaatteessa koskea kaikenlaisia laitteita, komission ehdotus rajoittuu vain tieto- ja viestintätekniikan laitteisiin alkuperäisen valtuutuspyynnön mukaisesti. Käsillä olevan ehdotuksen tuoteluettelo saatetaan ajan tasalle sopimusluonnoksen tarkistusten jälkeen ja komissio julkaisee sen Euroopan yhteisöjen virallisessa lehdessä, mikäli muutoksia on tapahtunut (11 artikla). 3.3. Kahden koordinoidun Energy Star -ohjelman pääpiirteenä on, että ne ovat yhteiseen tunnukseen perustuvia vapaaehtoisia merkintäjärjestelmiä. Tunnusta käytetään vain tekniset vaatimukset täyttävistä tuotteista. Osanottajat liittyvät vapaaehtoisesti jompaankumpaan kahdesta koordinoidusta ohjelmasta rekisteröitymällä jommankumman hallintoyksikön kanssa. Osanottajat saavat käyttää tunnusta vaatimustenmukaisista tuotteista joko sertifioimalla tuotteet itse tai riippumattoman testauslaitoksen avulla. Kumpikin hallintoyksikkö voi tarkastaa omilla markkinoillaan olevat merkinnällä varustetut tuotteet. Hallintoyksiköiden on tunnustettava toistensa rekisteröimät tuotteet. Nämä seikat otetaan kaikilta osin huomioon käsillä olevassa ehdotuksessa (4 ja 5 artikla). 3.4. Asetusehdotuksen soveltamisalaan kuuluvien tuotteiden tekniikka muuttuu nopeasti. Sopimusluonnoksesta neuvoteltaessa on siksi otettu huomioon, että sekä teknisten vaatimusten että sopimuksen soveltamisalaan kuuluvien tuoteryhmien muutokset ovat mahdollisia. On tarpeen pitää sisäiset tarkistusmenettelyt joustavina ja nopeasti toteutettavina, jotta pystytään lyhyessä ajassa vastaamaan markkinoiden ja teknologian muutoksiin sekä Yhdysvaltain ympäristönsuojeluviraston ehdotuksiin. Lisäksi on erityisesti huolehdittu siitä, että jäsenvaltioiden riippumattomat tekniset asiantuntijat, teollisuus ja muut kiinnostuneet osapuolet voivat antaa komissiolle neuvoja teknisissä kysymyksissä. Kokonaisvastuu yhteisön Energy Star -merkintäohjelman hallinnosta on komissiolla (hallintoyksikkö), jota avustaa tekninen elin, Euroopan unionin Energy Star -lautakunta (European Union Energy Star Board, EUESB). 3.5. Asetusehdotuksessa esitetään, että jäsenvaltiot nimeävät kansallisen elimen (jäsenvaltioiden odotetaan nimeävän tähän tehtävään kansallisen energiaviraston tai vastaavan elimen, ja tehtävää voi hoitaa useampi kuin yksi kansallinen organisaatio) (9 artikla). Kansallisen elimen pääasiallisena tehtävänä on neuvoa komissiota teknisissä kysymyksissä EU:n kannan valmistelemiseksi tuotevaatimuksia ja sopimuksen soveltamisalaan kuuluvia tuotteita tarkistettaessa. Muita kansallisten elinten tehtäviä ovat toimiminen paikallisena tiedotuspisteenä, josta yleisö saa perustietoja Energy Star -ohjelmasta, hakemuslomakkeiden vastaanottaminen potentiaalisilta ohjelman osanottajilta ja niiden toimittaminen eteenpäin komissiolle sekä Energy Star -ohjelman edistäminen (5, 6 ja 14 artikla). 3.6. Kansalliset elimet muodostavat yhdessä teollisuuden ja muiden kiinnostuneiden osapuolten kanssa Euroopan unionin Energy Star -lautakunnan (European Union Energy Star Board, EUESB) (8 artikla). Lautakunta huolehtii seuraaviin asioihin liittyvistä teknisistä seikoista: voimassa olevat tuotevaatimukset, EU:n ehdotukset teknisten vaatimusten tarkistamisesta ja uusien tuoteryhmien sisällyttämisestä sopimuksen soveltamisalaan sekä komission kannan valmistelu Yhdysvaltain ympäristönsuojeluviraston tekemiin teknisiin ehdotuksiin. Energy Star -lautakunta vastaa voimassa olevien vaatimusten ja sopimuksen soveltamisalaan kuuluvien tuoteryhmien tarkistamisesta, Energy Star -ohjelman toteuttamisen parannusehdotuksista, Yhdysvaltojen tekemien ehdotusten kommentoinnista ja neuvotteluihin liittyvien suositusten antamisesta komissiolle. Sekä komissio että Energy Star -lautakunta voivat ehdottaa asioita käsiteltäväksi lautakunnassa. Koska teknisten vaatimusten tarkistaminen vaatii teknistä erikoisasiantuntemusta, on erittäin tärkeää, että tekninen riippumaton elin avustaa komissiota. Siksi Energy Star -lautakunta huolehtii tästä ja vapauttaa näin komission tehtävästä. Komissio tekee ehdotuksen Energy Star -lautakunnan työjärjestykseksi. Lautakunnan puheenjohtajana toimii komission edustaja. 3.7. Menettelyjä, joita molemmat hallintoyksiköt noudattavat teknisten vaatimusten ja soveltamisalaan kuuluvien tuoteryhmien tarkistuksissa, kuvataan yksityiskohtaisesti sopimusluonnoksessa. Asetusehdotuksessa kuvataan sisäisiä menettelyjä valmisteltaessa EU:n ehdotusta Yhdysvaltain ympäristönsuojeluvirastolle (11 artikla). Asetusehdotuksessa esitetään, että komissio antaa toimeksiannon Energy Star -lautakunnalle. Toimeksiannossa kuvataan teknisten vaatimusten ja soveltamisalaan kuuluvien tuoteryhmien tarkistamista koskevan EU:n ehdotuksen soveltamisala. Komissio valmistelee toimeksiannon omasta aloitteestaan tai Energy Star -lautakunnan pyynnöstä. Lisäksi komissio antaa lautakunnalle toimeksiannon aina saadessaan ehdotuksen Yhdysvaltain ympäristönsuojeluvirastolta. Energy Star -lautakunta valmistelee toimeksiannossa asetetun määräajan puitteissa EU:n ehdotusluonnoksen, jota komissio käyttää neuvotteluissa Yhdysvaltain ympäristönsuojeluviraston kanssa. Neuvottelujen kuluessa komissiota avustaa erityinen komitea, jonka neuvosto on nimittänyt sopimuksen tekemistä koskevan neuvoston päätösluonnoksen mukaisesti. Molempien hallintoyksikköjen hyväksyttyä muutoksen komissio julkaisee uudet tekniset vaatimukset ja soveltamisalaan kuuluvat tuotteet Euroopan yhteisöjen virallisessa lehdessä. 3.8. On hyvin tärkeää, että tekniset vaatimukset pysyvät teknologisen kehityksen tasalla, joka tämän tyyppisten laitteiden kohdalla on melko nopeaa. Asetusehdotuksen mukaisesti (10 artikla) komissio esittää neuvostolle ja parlamentille kuuden kuukauden kuluessa ehdotetun asetuksen voimaantulosta työsuunnitelman neuvoteltuaan Energy Star -lautakunnan kanssa. Työsuunnitelmassa kuvataan yksityiskohtaisesti komission yleisstrategia Energy Star -ohjelman kehittämiseksi ja erityisesti seuraavaksi kolmivuotiskaudeksi seuraavia asioita koskevat ehdotukset: järjestelmän tavoittelema energiatehokkuuden parantaminen ja yksittäisten tuoteryhmien markkinoille pääsy, viitteellinen luettelo tuoteryhmistä, joiden liittämistä Energy Star -ohjelmaan pidetään erittäin tärkeänä, konkreettiset suunnitelmat Energy Star -ohjelman ja jäsenvaltioiden muiden samoja tuoteryhmiä koskevien vapaaehtoisten energiamerkintäjärjestelmien koordinointia ja yhteistyötä varten (esim. vapaaehtoinen merkintäjärjestelmä GEA). Työsuunnitelmassa kuvataan myös, miten komissio ehdottaa sopimusluonnoksessa esitetyt toimenpiteet toteutettaviksi (esimerkiksi valistuskampanjat), ja siinä osoitetaan selvästi, miten nämä toimet rahoitetaan. Koska ehdotuksen soveltamisalaan kuuluviin tuotteisiin liittyvä teknologia ja tuotteiden markkinat muuttuvat nopeasti, on ilmeistä, että työsuunnitelma tarkistetaan säännöllisesti. 3.9. Muita kansallisia tai alueellisia merkintäohjelmia voidaan jatkaa tai ottaa käyttöön siinä määrin kuin jäsenvaltion viranomaiset ovat tunnustaneet tai hyväksyneet ne ja ne vastaavat erityisiä kansallisia tai alueellisia tavoitteita tai niiden avulla otetaan käyttöön Energy Star -ohjelmassa määriteltyjä tiukemmat vaatimukset. Lisäksi komissio toivoo mahdollisimman laajaa yhteistyötä kansallisten ja alueellisten järjestelmien kesken, jotta näistä ohjelmista saadaan mahdollisimman suuri hyöty. Yhteensovittaminen on välttämätöntä, jotta ehkäistään koordinoimattomien järjestelmien leviämisen mahdolliset kielteiset vaikutukset. Lisäksi yhteistyö on tiivistä yhteisön muiden merkintäohjelmien, erityisesti yhteisön ympäristömerkintäjärjestelmän [4] ja energiamerkintäjärjestelmän [5] välillä. Täysimääräistä yhteistyötä kaavaillaan myös kansainvälisten standardointielinten kanssa (esim. IEC), ja mahdollisuuksien mukaan annetaan toimeksianto tieto- ja viestintätekniikan laitteiden energiansäästöä koskevien kansainvälisten standardien laatimiseksi. [4] EYVL L 99, 11.4.1992, s. 1. [5] EYVL L 297, 13.10.1992, s. 16. 3.10. Kaikkia tässä ehdotuksessa esitettyjä ja tämän ehdotuksen toteuttamiseksi tarpeellisia toimia rahoitetaan SAVE-ohjelman avulla. Erityisesti komissio tukee jäsenvaltioiden toimia Energy Star -ohjelman edistämiseksi ja levittämiseksi SAVE-ohjelman menettelyjen ja budjetin välityksellä. Komissio vastaa itse hallintoyksikön tehtäviin liittyvistä kustannuksista sopimusluonnoksessa esitetyllä tavalla. 3.11. Valmistajien innostamiseksi osallistumaan ohjelmaan ja esimerkin antamiseksi suositellaan (6 artikla), että hankkiessaan tieto- ja viestintätekniikan laitteita yhteisön toimielimet asettaisivat tarjouspyynnöissään etusijalle Energy Star -ohjelman vaatimustenmukaiset laitteet. Samaa suositellaan myös jäsenvaltioiden hallintoelimille. 4. Päätelmät Energy Star -ohjelman avulla voidaan merkittävästi edistää energian tehokasta käyttöä Euroopan unionissa. Sopimusluonnoksessa mainittujen velvoitteiden täyttämiseksi on tärkeää antaa sopimuksen täytäntöönpanoa koskeva yhteisön asetus, jolla pyritään seuraaviin tavoitteisiin: - Energy Star -ohjelma toteutetaan yhteisössä vapaaehtoisena merkintäjärjestelmänä sopimusluonnoksessa esitetyllä tavalla. - Määritetään Energy Star -ohjelman toimintaan liittyvät menettelyperiaatteet, joiden tarkoituksena on erityisesti varmistaa Energy Star -ohjelman teknisten vaatimusten tarkistusmenettelyn tehokkuus ja avoimuus. - Varmistetaan jäsenvaltioiden osallistuminen teknisten vaatimusten ja tuoteryhmien luettelon tarkistusmenettelyyn. - Energy Star -ohjelman teknisten vaatimusten määrittäminen annetaan tehtäväksi teknisesti pätevälle organisaatiolle, Energy Star -lautakunnalle, joka saa toimeksiantonsa komissiolta. - Varmistetaan, että yhteisön järjestelmä ja muut kansalliset energiamerkintäjärjestelmät EU:ssa täydentävät toisiaan. - Valvotaan Energy Star -tunnuksen asianmukaista käyttöä ja ehkäistään sen väärinkäyttö. - Edistetään energiaa tehokkaasti hyödyntävien laitteiden myyntiä suosimalla vaatimustenmukaisia laitteita julkisissa hankinnoissa. Tällä ehdotuksella ei ole rahoitusvaikutuksia, koska kaikki kustannukset katetaan SAVE-ohjelmasta. 2000/0033 (COD) Ehdotus: EUROOPAN PARLAMENTIN JA NEUVOSTON ASETUS toimistolaitteita ja viestintätekniikan laitteita koskevasta yhteisön energiatehokkuusmerkintäohjelmasta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen [6], [6] EYVL C ... ottavat huomioon talous- ja sosiaalikomitean lausunnon [7], [7] EYVL C ... ottavat huomioon alueiden komitean lausunnon [8], [8] EYVL C ... noudattavat perustamissopimuksen 251 artiklassa määrättyä menettelyä [9], [9] EYVL C ... sekä katsovat seuraavaa: (1) On tärkeää edistää toimenpiteitä, joiden tarkoituksena on varmistaa sisämarkkinoiden moitteeton toiminta. (2) Tieto- ja viestintätekniikan laitteiden osuus sähkön kokonaiskulutuksesta on huomattava. Tehokkain tapa vähentää näiden laitteiden sähkönkulutusta on alentaa lepovirtakulutusta. Yhteisön markkinoilla tarjolla olevien eri mallien lepovirtakulutuksessa on huomattavia eroja. (3) Tietyt jäsenvaltiot saattavat olla aikeissa antaa tieto- ja viestintätekniikan laitteiden energiamerkintöjä koskevia säännöksiä, jotka ovat luonteeltaan sellaisia, että ne saattaisivat muodostaa esteitä näiden tuotteiden kaupalle yhteisössä. On toivottavaa, että nämä aloitteet yhdenmukaistetaan, jotta niiden vaikutukset teollisuudelle jäävät mahdollisimman vähäisiksi. (4) Terveydestä, turvallisuudesta, ympäristönsuojelusta ja kuluttajansuojasta jäsenvaltioissa annettujen lakien, asetusten ja hallinnollisten määräysten lähentämistä koskevien ehdotusten on perustuttava suojan korkeaan tasoon. Tällä asetuksella varmistetaan ympäristönsuojelun ja kuluttajansuojan korkea taso pyrkimällä huomattavasti parantamaan tämäntyyppisten laitteiden energiansäästöä. (5) Tämänkaltaisten säännösten antaminen kuuluu yhteisön toimivaltaan. Tässä asetuksessa esitetyt vaatimukset ovat yhteisölle perustamissopimuksen 5 artiklan määräysten mukaisesti asetettujen tavoitteiden rajoissa. (6) Perustamissopimuksen 174 artiklassa määrätään lisäksi ympäristön suojelusta ja parantamisesta sekä luonnonvarojen harkitusta ja järkevästä käytöstä. Nämä kaksi tavoitetta sisältyvät yhteisön ympäristöpolitiikkaan. Sähköntuotanto ja -kulutus aiheuttavat 30 prosenttia ihmisen tuottamista hiilidioksidipäästöistä ja muodostavat noin 35 prosenttia yhteisön primaarienergiankulutuksesta, ja nämä prosenttiosuudet kasvavat yhä. (7) Lisäksi sähkön käytön tehostamiseen tähtäävän toimintaohjelman hyväksymisestä 5 päivänä kesäkuuta 1989 tehdyn neuvoston päätöksen 89/364/ETY [10] tavoitteena on sekä kannustaa kuluttajia suosimaan tehokkaiden sähkölaitteiden ja -välineiden käyttöä että parantamaan niiden energiatehokkuutta. [10] EYVL L 157, 9.6.1989, s. 32. (8) YK:n ilmastosopimuksen Kioton pöytäkirjassa, joka tehtiin 10 päivänä joulukuuta 1997, vaaditaan yhteisöltä kasvihuonekaasupäästöjen vähentämistä 8 prosentilla vuoteen 2012 mennessä. Tavoitteen saavuttaminen edellyttää tehokkaampia toimenpiteitä hiilidioksidipäästöjen pitämiseksi vakaana yhteisössä. (9) Päätöksellä 91/565/ETY [11] perustettiin ohjelma energiatehokkuuden edistämiseksi yhteisössä (SAVE-ohjelma), ja päätöksellä 96/737/EY [12] uusi monivuotinen ohjelma (SAVE II -ohjelma) jatkamaan ja vahvistamaan alkuperäistä SAVE-ohjelmaa. [11] EYVL L 307, 8.11.1991, s. 34. [12] EYVL L 335, 24.12.1996, s. 50. (10) Lisäksi Euroopan parlamentin ja neuvoston 24 päivänä syyskuuta 1998 tekemässä päätöksessä 2179/98/EY [13] Euroopan yhteisön ympäristöä ja kestävää kehitystä koskevan poliittisen toimintaohjelman "Kohti kestävää kehitystä" tarkistamisesta pidetään laitteiden energiatehokkuusmerkintöjen parantamista erittäin tärkeänä energiaan liittyvien ympäristövaatimusten integroinnin kannalta. [13] EYVL L 275, 10.10.1998, s. 1 (11) Energiatehokkuudesta Euroopan yhteisössä 7 päivänä joulukuuta 1998 annetussa neuvoston päätöslauselmassa [14] kehotetaan lisäämään laitteiden ja välineiden merkintää. [14] EYVL C 394, 17.12.1998, s. 1. (12) Useimpia energiaa säästäviä tieto- ja viestintätekniikan laitteita on saatavana vain vähäisin lisäkustannuksin tai samaan hintaan, ja hankintakustannukset voivat korvautua sähkönsäästönä muutamassa vuodessa. (13) Kansainvälisen kaupan vuoksi energiatehokkuusvaatimukset, merkinnät ja testausmenetelmät tulee tarvittaessa yhdenmukaistaa. (14) Tieto- ja viestintätekniikan laitteiden kauppa on maailmanlaajuista. Euroopan yhteisö ja Amerikan yhdysvallat ovat tehneet Energy Star -ohjelmana tunnetun sopimuksen energiatehokkuusmerkintäohjelmien koordinoinnista. Sopimus on tehty neuvoston päätöksellä .... [15], ja sen avulla on tarkoitus helpottaa näiden laitteiden kansainvälistä kauppaa. Tämän asetuksen tarkoituksena on sopimuksen täytäntöönpano yhteisössä. [15] EYVL L ... (15) On tärkeää ottaa käyttöön tehokas täytäntöönpanojärjestelmä, jolla varmistetaan direktiivin moitteeton täytäntöönpano, taataan valmistajille tasapuoliset kilpailuedellytykset ja suojellaan kuluttajien oikeuksia. (16) Tämä asetus rajoittuu tieto- ja viestintätekniikan laitteisiin. (17) Kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin annettu direktiivi(92/75/EY) [16] ei ole parhaiten soveltuva säädös tieto- ja viestintätekniikan laitteiden osalta. Kustannustehokkain toimenpide tieto- ja viestintätekniikan laitteiden energiansäästön edistämiseksi on vapaaehtoinen merkintäohjelma. [16] EYVL L 297, 13.10.1992, s. 16. (18) On välttämätöntä antaa teknisten vaatimusten määrittäminen ja tarkistus asianomaiselle elimelle, Euroopan unionin Energy Star -lautakunnalle (EUESB), jotta järjestelmän toiminta on tehokasta ja puolueetonta. Energy Star -lautakunnan tulisi koostua kansallisista elimistä. (19) On varmistettava, että Energy Star -ohjelma vastaa johdonmukaisesti yhteisön politiikan ensisijaisia tehtäviä ja yhteisön muita merkintä- tai laatusertifiointijärjestelmiä, esimerkiksi kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 22 päivänä syyskuuta 1992 annetussa neuvoston direktiivissä 92/75/EY ja yhteisön ympäristömerkin myöntämisjärjestelmästä 23 päivänä maaliskuuta 1992 annetussa neuvoston asetuksessa [17] (ETY) N:o 880/92 tarkoitettuja ohjelmia. [17] EYVL L 99, 11.4.1992, s. 1 (20) Olisi annettava säännöksiä, joilla pyritään varmistamaan, että yhteisön Energy Star -ohjelma ja muut yhteisössä käytettävät vapaaehtoiset energiamerkintäjärjestelmät ovat yhdenmukaisia ja täydentävät toisiaan niin, että kuluttajat saavat asiasta selkeän käsityksen, estetään mahdolliset markkinoiden vääristymät ja lisätään Energy Star -ohjelman tavoiteltavuutta mahdollisten hakijoiden keskuudessa. (21) Järjestelmän toteuttamisessa on välttämätöntä huolehtia avoimuudesta ja yhdenmukaisuudesta merkityksellisten kansainvälisten standardien kanssa yhteisön ulkopuolisten valmistajien ja viejien järjestelmään pääsyn ja osallistumisen helpottamiseksi, OVAT ANTANEET TÄMÄN ASETUKSEN: 1 artikla Tavoitteet 1. Tällä asetuksella vahvistetaan yhteisön vapaaehtoista energiamerkintäohjelmaa (jäljempänä 'Energy Star -ohjelma') koskevat säännöt, sellaisina kuin ne on määritelty energiatehokkuusmerkintäohjelmien koordinointia koskevassa Euroopan yhteisön ja Amerikan yhdysvaltojen sopimuksessa (jäljempänä 'sopimus'). 2. Sopimuksella pyritään edistämään tieto- ja viestintätekniikan laitteiden kansainvälistä kauppaa helpottamalla taloudellisten toimijoiden osallistumista Energy Star -ohjelmaan. Energy Star -ohjelman tavoitteena on maksimoida energiansäästö sekä kuluttajille ja ympäristölle koituva hyöty lisäämällä energiankäytöltään tehokkaiden tieto- ja viestintätekniikan laitteiden tarjontaa ja kysyntää. 3. Energy Star -ohjelma on sovitettava yhteen yhteisön muiden merkintä- tai laatusertifiointijärjestelmien kanssa sekä etenkin neuvoston asetuksella (ETY) N:o 880/92 perustetun yhteisön ekotuotemerkin myöntämisjärjestelmän kaltaisten järjestelmien kanssa. 2 artikla Soveltamisala 1. Tätä asetusta sovelletaan ainoastaan tieto- ja viestintätekniikan laitteiden tuoteryhmiin. Tuoteryhmällä tarkoitetaan kaikkia tavaroita, joita käytetään samaan tarkoitukseen ja jotka ovat tasavertaisia käytön kannalta ja kuluttajien käsityksen mukaan. 2. Tämän asetuksen soveltamisalaan kuuluvien tuoteryhmien luettelo määritellään milloin tahansa sopimuksen liitteessä C. 3 artikla Määritelmät Tässä asetuksessa tarkoitetaan sopimuksen määritelmien mukaisesti: (a) 'Energy Star -tunnuksella' sopimuksen liitteessä A luonnehdittua ja liitteessä I kuvattua merkkiä tai merkintää, (b) 'ohjelman osanottajilla' sopimuksen 2 artiklassa esitetyn määritelmän mukaisesti tuotevalmistajia, myyjiä tai jälleenmyyjiä, jotka myyvät tiettyjä Energy Star -merkintäohjelman vaatimukset täyttäviä energiankäytöltään tehokkaita tuotteita ja jotka osallistuvat Energy Star -merkintäohjelmaan rekisteröidyttyään osallistujiksi komissioon, (c) 'vaatimuksilla' tuotteen energiankäytön tehokkuuteen ja toimintaan liittyviä edellytyksiä - testausmenetelmät mukaan luettuina -, joita käytetään selvitettäessä, onko jokin energiankäytöltään tehokas tuote Energy Star -tunnuksen myöntämiskriteerien mukainen sopimuksen 2 artiklan ja liitteen C mukaisesti. 4 artikla Yleisperiaatteet 1. Ohjelman osanottajat voivat käyttää Energy Star -tunnusta valmistamissaan tai yhteisön markkinoille saattamissaan yksittäisissä tuotteissa. 2. Vaatimustenmukaiset tuotteet, joille Yhdysvaltain ympäristönsuojeluvirasto (United States Environmental Protection Agency) on myöntänyt Energy Star -tunnuksen, katsotaan tämän asetuksen mukaisiksi, jollei ole aihetta olettaa toisin. 3. Tämän asetuksen säännösten mukaisesti jäsenvaltioiden ei tule kieltää tai rajoittaa tieto- ja viestintätekniikan laitteiden saattamista markkinoille sen perusteella, että niissä on Energy Star -tunnus. Tällä ei kuitenkaan estetä kieltämästä tai rajoittamasta sellaisten laitteiden markkinoille saattamista, jotka eivät vastaa yhteisön lainsäädännössä esitettyjä muita vaatimuksia. 4. Tämän asetuksen soveltamisalaan kuuluvia yhteisössä markkinoitavia tuotteita saadaan testata sen toteamiseksi, miten tuotteet vastaavat tässä asetuksessa esitettyjä vaatimuksia, sanotun kuitenkaan rajoittamatta Euroopan yhteisössä voimassa olevien, vaatimustenmukaisuuden arviointia ja merkintää koskevien sääntöjen soveltamista ja/tai sellaisten Euroopan yhteisön ja kolmansien maiden välillä tehtyjen kansainvälisten sopimusten noudattamista, jotka koskevat yhteisön markkinoille pääsyä. 5 artikla Ohjelman osanottajien rekisteröinti 1. Valmistajat, maahantuojat ja jälleenmyyjät voivat osoittaa hakemuksen ohjelman osanottajaksi rekisteröitymistä varten joko 9 artiklassa tarkoitetuille kansallisille elimille tai komissiolle. Kansalliset elimet toimittavat hakemuksen komissiolle. 2. Komissio päättää hakijan hyväksymisestä ohjelman osanottajaksi tarkastettuaan, että hakija on ilmoittanut noudattavansa sopimuksen liitteessä B olevia tunnuksen käyttöohjeita. 6 artikla Energy Star -tunnuksen käytön edistäminen 1. Jäsenvaltiot ja komissio edistävät yhteistyössä Energy Star -lautakunnan jäsenten kanssa 8 artiklan mukaisesti Energy Star -tunnuksen käyttöä lisäämällä tietoisuutta ja järjestämällä tiedotuskampanjoita kuluttajille, tuottajille, jälleenmyyjille ja yleisölle, tukien näin Energy Star -ohjelman kehittämistä. 2. Energy Star -tuotteiden myynnin edistämiseksi komissio ja muut Euroopan yhteisön toimielimet sekä muut kansalliset hallintoelimet määrittävät tieto- ja viestintätekniikan tuotteita koskevat vaatimukset Energy Star -ohjelman vaatimusten mukaisesti, sanotun kuitenkaan rajoittamatta yhteisön lainsäädännön soveltamista. 7 artikla Muita vapaaehtoisia energiamerkintäjärjestelmiä 1. Energy Star -ohjelman rinnalla jäsenvaltioissa voi olla muita nykyisiä tai uusia vapaaehtoisia energiamerkintäjärjestelmiä siinä laajuudessa kuin ne ovat jäsenvaltioiden viranomaisten tunnustamia tai hyväksymiä ja ne vastaavat erityisiä kansallisia tai alueellisia tavoitteita tai niissä esitetyt vaatimukset ovat tiukempia kuin Energy Star -ohjelmassa esitetyt. 2. Komissio ja jäsenvaltiot varmistavat toiminnallaan, että Energy Star -ohjelma ja jäsenvaltioiden kansalliset järjestelmät koordinoidaan riittävän hyvin, etenkin valittaessa tuoteryhmiä sekä kehitettäessä ja tarkistettaessa tuotevaatimuksia. 8 artikla Euroopan unionin Energy Star -lautakunta 1. Komissio perustaa Euroopan unionin Energy Star -lautakunnan, jonka jäseninä on 9 artiklassa mainittujen kansallisten elinten sekä kaikkien asianomaisten osapuolten edustajia ja josta jäljempänä käytetään nimitystä 'Energy Star -lautakunta'. Energy Star -lautakunnan tehtävänä on erityisesti tarkistaa tuotevaatimukset ja asetuksen soveltamisalaan kuuluvat tuoteryhmät. Energy Star -lautakunta opastaa komissiota myös yleisiä tiedotus- ja valistuskampanjoita koskevissa asioissa ja koordinoi niitä tarvittaessa. 2. Komissio varmistaa, että Energy Star -lautakunta ottaa toiminnassaan mahdollisimman laajasti kunkin tuoteryhmän kohdalla huomioon kaikkien tähän tuoteryhmään liittyvien osapuolten, esimerkiksi teollisuuden, jälleenmyyjien, maahantuojien, ympäristönsuojelijoiden ja kuluttajien järjestöjen tasapuolisen osallistumisen. 3. Komissio laatii Energy Star -lautakunnan työjärjestyksen. 9 artikla Kansalliset elimet Kunkin jäsenvaltion on nimettävä tässä asetuksessa säädetyistä tehtävistä vastaava toimielin tai vastaavat toimielimet (jäljempänä 'kansallinen elin' tai 'kansalliset elimet'). Jos kansallisia elimiä on enemmän kuin yksi, jäsenvaltion on määriteltävä kunkin kansallisen elimen toimivalta ja niihin sovellettavat koordinointivaatimukset. 10 artikla Työsuunnitelma Asetuksen 1 artiklassa esitettyjen tavoitteiden mukaisesti komissio laatii työsuunnitelman kuuden kuukauden kuluessa tämän asetuksen voimaantulosta ja esittää sen neuvostolle ja Euroopan parlamentille neuvoteltuaan sitä ennen Euroopan unionin Energy Star -lautakunnan kanssa. Työsuunnitelmaan sisältyy Energy Star -ohjelman kehittämisstrategia, jossa määritetään seuraavat asiat seuraavaa kolmivuotiskautta varten: - energiatehokkuuden parantamista ja markkinoille pääsyä koskevat tavoitteet, joihin Energy Star -ohjelmalla pyritään yhteisön tasolla, unohtamatta tarvetta pyrkiä saavuttamaan kuluttajansuojan ja ympäristönsuojelun korkea taso, - viitteellinen luettelo tuoteryhmistä, joiden liittämistä Energy Star -ohjelmaan on pidettävä ensisijaisena, - suunnitelmat valistus- ja myynninedistämiskampanjoita ja muita tarpeellisia toimia varten, jotka rahoitetaan ennen kaikkea SAVE-ohjelmasta, - suunnitelmat Energy Star -ohjelman ja jäsenvaltioiden muiden vapaaehtoisten energiamerkintäjärjestelmien yhteensovittamista ja yhteistyötä varten. Työsuunnitelma tarkistetaan säännöllisesti. 11 artikla Sopimuksen tarkistusmenettely Ennen kuin esitetään ehdotusluonnos tai vastataan Yhdysvaltain ympäristönsuojeluvirastolle sopimuksessa säädettyjen menettelyjen mukaisesti, tuotevaatimukset ja sopimuksen soveltamisalaan sisällytettävät tuoteryhmät tarkistetaan seuraavasti: 1. Komissio voi käynnistää tarkistusmenettelyn omasta aloitteestaan tai Energy Star -lautakunnan pyynnöstä. Komissio pyytää tarvittaessa Energy Star -lautakuntaa ehdottamaan tuotevaatimusten ja Energy Star -ohjelmaan sisällytettävien tuoteryhmien tarkistamista. Työn loppuun saattamiselle asetetaan samalla määräaika. Komissio ottaa pyyntöä laatiessaan asianmukaisesti huomioon 10 artiklassa tarkoitetun työsuunnitelman. 2. Komissio esittää tällaisen pyynnön Energy Star -lautakunnalle aina saadessaan tarkistusehdotuksen Yhdysvaltain ympäristönsuojeluvirastolta. 3. Pyynnön perusteella Energy Star -lautakunta laatii tuotevaatimusten ja Energy Star -ohjelmaan sisällytettävien tuoteryhmien tarkistamista koskevan ehdotusluonnoksen ottaen huomioon toteutettavuutta ja markkinoita koskevien tutkimusten tulokset sekä käytettävissä olevan tekniikan, jonka avulla voidaan vähentää energiankulutusta sopimuksen X artiklan mukaisesti. 4. Neuvotellessaan Yhdysvaltain ympäristönsuojeluviraston kanssa komissio ottaa huomioon Energy Star -lautakunnan ehdotuksen tuotevaatimusten ja sopimuksen soveltamisalaan sisällytettävien tuoteryhmien tarkistamisesta. 5. Kun neuvottelut on saatu päätökseen neuvoston päätöksessä [18] esitettyjen menettelyjen mukaisesti, komissio julkaisee uudet tuotevaatimukset ja Energy Star -ohjelmaan sisällytettävät tuoteryhmät Euroopan yhteisöjen virallisessa lehdessä. [18] EYVL L ... 12 artikla Markkinoiden ja väärinkäytösten valvonta 1. Energy Star -tunnusta saa käyttää vain sopimuksen soveltamisalaan kuuluvista tuotteista noudattaen tunnuksen käyttäjälle annettuja ohjeita, jotka ovat sopimuksen liitteessä B. 2. Jäsenvaltioiden on toteutettava valvontajärjestely, jolla varmistetaan tämän asetuksen säännösten noudattaminen. 3. Kaikenlainen virheellinen tai harhaanjohtava mainonta tai sellaisen merkinnän tai tunnuksen käyttö, joka voidaan sekoittaa tällä asetuksella käyttöön otettavaan Energy Star -tunnukseen, on kiellettyä. 4. Jäsenvaltioiden on huolehdittava tehokkaista, suhteutetuista ja varoittavista seuraamuksista niissä tapauksissa, joissa tämän asetuksen säännöksiä ei noudateta, ja ilmoitettava seuraamuksista komissiolle. 13 artikla Tiedotus Kunkin jäsenvaltion on varmistettava, että kuluttajille ja yrittäjille tiedotetaan asianmukaisilla tavoilla seuraavista asioista: (a) Energy Star -ohjelman tavoitteista, (b) asetuksen soveltamisalaan kuuluvista tuoteryhmistä, (c) kunkin tuoteryhmän vaatimuksista, (d) Energy Star -ohjelmaan osallistumisen edellyttämästä rekisteröintimenettelystä, (e) kansallisesta elimestä tai kansallisista elimistä. Jäsenvaltiot voivat lisätä tunnukseen seuraavan selvennyksen: "Myönnetään tuotteille, jotka vastaavat Energy Star -järjestelmän energiatehokkuusvaatimuksia". 14 artikla Täytäntöönpano Jäsenvaltioiden on kuuden kuukauden kuluessa tämän asetuksen voimaantulosta ilmoitettava komissiolle asetuksen noudattamiseksi toteutetuista toimenpiteistä. 15 artikla Tarkistus 1. Viiden vuoden kuluessa tämän asetuksen voimaantulosta ja ennen sopimuksen uusimista komissio tarkistaa Energy Star -ohjelman sopimuksen voimassaoloaikana saatujen kokemusten perusteella. 2. Erityisesti sopimuksen päättyessä komissio voi ehdottaa tarpeellisiksi katsomiaan muutoksia tähän asetukseen. 16 artikla Loppumääräykset Tämä asetus tulee voimaan kolmantenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE 1 Energy Star -tunnus >VIITTAUS KAAVIOON> Mustavalkoisena >VIITTAUS KAAVIOON> Värillisenä VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN (PK-) YRITYKSIIN Ehdotuksen otsikko: EUROOPAN PARLAMENTIN JA NEUVOSTON ASETUS TOIMISTOLAITTEITA JA VIESTINTÄTEKNIIKAN LAITTEITA KOSKEVASTA YHTEISÖN ENERGIATEHOKKUUSMERKINTÄOHJELMASTA Asiakirjan viitenumero: 99013 Ehdotus 1. Kun otetaan huomioon toissijaisuusperiaate, miksi yhteisön lainsäädäntöä tarvitaan tällä alalla ja mitkä ovat sen päätavoitteet- Ehdotus koskee yhteisön asetusta, joka on tarpeen tieto- ja viestintätekniikan laitteiden merkintäohjelmien yhteensovittamisesta Euroopan yhteisön ja Yhdysvaltojen välillä tehdyn sopimusluonnoksen täytäntöönpanemiseksi. Tieto- ja viestintätekniikan laitteet (tietokoneet, näyttöpäätteet, telekopiolaitteet, skannerit, kopiokoneet ja tulostimet) vastaavat suuresta osasta palvelualan sähkönkulutuksesta. Niiden nykyinen sähkönkulutus on noin 50 TWh vuodessa. Ehdotetun koordinoidun merkintäohjelman (Energy Star -ohjelma) odotetaan säästävän sähköä hyvin kustannustehokkaalla tavalla noin 10 TWh (ja vähentävän CO2-päästöjä noin 5 miljoonaa tonnia) vuodessa vuonna 2015. Itsenäiset ja jäsenvaltioiden asiantuntijat ovat todenneet, että tehokkain ja kustannustehokkain tapa vähentää tieto- ja viestintätekniikan laitteiden energiankulutusta on ottaa käyttöön vapaaehtoinen merkintäohjelma, jossa käytetään tunnusta tehokkaimman laitteen tunnistamiseksi markkinoilla. Mainitut asiantuntijat esittivät myös muutamia muita tärkeitä havaintoja: tieto- ja viestintätekniikan laitteet muuttuvat nopeasti, ja alan tekninen kehitys on hyvin nopeaa. Teknologiseen kehitykseen mukautumiseksi suositeltava vaihtoehto on itsearviointiin perustuva vapaaehtoinen merkintäohjelma. Tieto- ja viestintätekniikan laitteita kaupataan maailmanlaajuisesti (esim. näyttöpäätteitä voidaan valmistaa yhdessä maassa ja viedä sieltä kaikkialle maailmaan), joten laitevalmistajien kannalta on keskeistä yhdenmukaistaa energiatehokkuutta koskevia vaatimuksia, testausmenetelmiä ja merkintöjä, jotta vältytään useiden toisistaan poikkeavien teknisten kriteerien noudattamisvaatimukselta. Energiatehokkaat tieto- ja viestintätekniikan laitteet voivat vähentää lepovirtakulutusta, mutta näiden ominaisuuksien kehittäminen on edellyttänyt käyttäjien tai yritysten tietotekniikkajohtajien osallistumista. Merkintöihin onkin tarpeen yhdistää voimakas tiedotus, jotta käyttäjät oppisivat hyödyntämään energiaa säästäviä ominaisuuksia. Yhdysvaltain ympäristönsuojeluvirasto (EPA) otti vuonna 1993 käyttöön toimistolaitteita koskevan vapaaehtoisen Energy Star -merkintäohjelman. Ohjelma on ollut alusta asti hyvin onnistunut ja laitevalmistajat ovat osallistuneet siihen laajalti. Tämä on pakottanut suurimman osan valmistajista ottamaan käyttöön energiaa säästäviä ominaisuuksia ja on lisännyt kuluttajien tietoisuutta toimistolaitteiden lepovirtakulutuksesta. Tämän vuoksi komissio on ehdottanut Energy Star -ohjelman ottamista käyttöön myös yhteisössä ja pyysi neuvostolta asiaa koskevia neuvotteluvaltuuksia vuonna 1996. Komissio on neuvotellut Yhdysvaltojen kanssa sopimuksen merkintäohjelmien yhteensovittamisesta Energy Star -tunnuksen pohjalta, ja heinäkuussa 1999 se antoi neuvostolle ehdotuksen sopimusta koskevan päätöksen tekemiseksi. Toissijaisuusperiaatteen mukaisesti ehdotetulla toimella saavutetaan ympäristövaikutusten kannalta laajimmat tulokset, jos se toteutetaan vähintään yhteisön tasolla. Näin voidaan myös välttyä mahdollisilta kaupan esteiltä, joita erilaisten kansallisten tunnusten käyttöönotto aiheuttaisi. Perustamissopimuksen 5 artiklassa määrätään, että yhteisön toimet eivät saa olla kattavampia tai pidemmälle meneviä kuin on tarpeen, minkä vuoksi nyt ehdotetaan vapaaehtoista järjestelmää, jonka toteutus sovitetaan yhteen Yhdysvaltojen aloitteen kanssa, kuten laitevalmistajat ovat esittäneet. Vaikutus yritystoimintaan 2. Kehen ehdotus vaikuttaa- - Mihin yritystoiminnan aloihin- Ehdotus vaikuttaa tietokoneiden, näyttöpäätteiden, tulostimien, telekopiolaitteiden, multimediapäätteiden, skannereiden ja kopiokoneiden valmistajiin sekä tietoteknologian komponenttien kuten mikroprosessorien, voimanlähteiden ja ohjelmistojen tuottajiin. - Minkä kokoisiin yrityksiin (mikä on pk-yritysten osuus)- Ehdotetun ohjelman kattamien tieto- ja viestintätekniikan laitteiden markkinoita hallitsevat suuret monikansalliset yhtiöt. Ne valmistavat tuotteitaan yleensä useissa maissa eri puolilla maailmaa, myös useissa yhteisön jäsenvaltioissa. Henkilökohtaisten tietokoneiden markkinoilla on useita pk-yrityksiä, joista pienimmät kauppaavat tuotteitaan vain kotimarkkinoillaan tai vain tiettyjä tehtäviä varten. On tärkeää erottaa ne pk-yritykset, jotka suunnittelevat yleensä omat tuotteensa, ja pienyritykset, jotka kokoavat laitteita lähinnä muualla suunnitelluista ja tehdyistä osista. Ehdotettu merkintäohjelma on suunnattu pääasiassa keskisuurille ja suurille yrityksille, mutta pienyritykset voivat luonnollisesti osallistua siihen halutessaan. Muiden ehdotuksen kattamien laitteiden osalta valmistajat ovat lähinnä keskisuuria, lukuun ottamatta joitakin poikkeuksia tulostimien kohdalla. - Ovatko nämä yritykset keskittyneet jollekin tietylle alueelle yhteisössä- Henkilökohtaisten tietokoneiden valmistajia on lähes kaikissa jäsenvaltioissa (joskin vähemmän Portugalissa ja Kreikassa). Suuret monikansalliset yhtiöt ovat siirtäneet tuotantolaitoksiaan maihin, joissa työvoimakustannukset ovat alhaisemmat. Pienimmät yritykset ovat jakautuneet tasaisesti, koska ne palvelevat lähinnä kotimarkkinoitaan. Näyttöpäätteitä, kopiokoneita ja tulostimia valmistetaan yleensä yhteisön ulkopuolella. 3. Mitä yritysten on tehtävä ehdotetun ohjelman noudattamiseksi- Ehdotetulla merkintäohjelmien yhteensovittamisella pyritään vähentämään poissa käytöstä mutta päällä olevien toimistolaitteiden energianhävikkiä. Tieto- ja viestintätekniikan laitteet, joiden lepovirtakulutus on vähäistä ja jotka vastaavat ohjelman yksityiskohtaisia vaatimuksia, varustetaan tunnuksella. Näin lisätään kuluttajien tietoisuutta ja luodaan markkinat tällaisille tuotteille. Yhdysvalloissa Energy Star -tunnuksen toi käyttöön maan ympäristönsuojeluvirasto. Koska maan hallitus ja suuret amerikkalaiset yhtiöt ovat tukeneet tunnuksen käyttöä, siitä on tullut käytännössä maailmanlaajuinen tunnus. Eräät jäsenvaltiot ovat ilmaisseet halunsa ottaa käyttöön tällaisten laitteiden energiankulutusta osoittavia tunnuksia. Kun komissio kävi laitevalmistajien kanssa keskusteluja mahdollisista toimenpiteistä energiankulutuksen vähentämiseksi, nämä varoittivat sitä vaikeuksista noudattaa erilaisia tunnuksia, standardeja ja mittausmenetelmiä. Valmistajat vaativat standardien ja tunnusten yhdenmukaistamista maailmanlaajuisesti mahdollisuuksien mukaan. Tämän vuoksi ehdotuksella pyritään yhteensovittamaan kahden suurimman markkina-alueen - Euroopan yhteisön ja Yhdysvaltojen - energiamerkintäohjelmat. Poissa käytöstä olevien laitteiden virrankulutuksen vähentämiseksi on tarjolla erilaisia teknisiä (sekä laitteisiin että ohjelmistoihin perustuvia) ratkaisuja. Henkilökohtaisten tietokoneiden osalta tällaisia ratkaisuja otettiin ensimmäiseksi käyttöön akuilla toimivissa kannettavissa malleissa. Nykyään henkilökohtaisista tietokoneista, tulostimista, näyttöpäätteistä, telekopiolaitteista ja kopiokoneista on saatavilla useita eri malleja, joissa on lepovirtakulutusta vähentäviä ominaisuuksia ilman ylimääräisiä kustannuksia. Tällaisia komponentteja on saatavilla useista eri lähteistä ja usein niitä on jo mikroprosessoreissa. Useimmissa tapauksissa valmistajien tarvitsee vain aktivoida nämä ominaisuudet tai kertoa asiakkaille, miten se tehdään (esimerkiksi käyttöoppaassa). Jos valmistajan jokin tuote täyttää kriteerit, valmistaja voi halutessaan osallistua vapaaehtoiseen ohjelmaan ja käyttää tunnusta kyseisessä tuotteessa. 4. Mitä taloudellisia vaikutuksia ehdotuksella todennäköisesti on - työllisyyteen- Laitteiden valmistaminen niin, että ne täyttävät tunnuksen käyttöön vaadittavat kriteerit, ei lisää huomattavasti tuotantokustannuksia. Ohjelmaan osallistuminen ei siis myöskään vaikuttane laitteiden myyntiin ainakaan haitallisesti, sillä tunnusta käyttävät valmistajat voivat näin vedota ylimääräiseen myyntivalttiin tuotteidensa yhteydessä. Ehdotuksella ei siten ole haitallisia vaikutuksia työllisyyteen. - investointeihin ja uusien yritysten perustamiseen- Yritysten osallistuminen vapaaehtoiseen merkintäohjelmaan ei edellytä lisäinvestointeja eikä uusien yritysten perustamista. - yritysten kilpailukykyyn- Osallistumalla merkintäohjelmaan valmistajat saavat käyttöönsä ylimääräisen myyntivaltin tuotteitaan kaupatessaan. Jotkin jäsenvaltiot ja suuryritykset, kuten pankit ja vakuutuslaitokset, vaativat laitehankinnoissaan, että laitteilla on energiatehokkuutta ilmaiseva tunnus. Järjestelmän käyttöönotto voisi parantaa eurooppalaisten yritysten kilpailukykyä. Samoin eurooppalaisten yritysten etuja voidaan ajaa tehokkaammin, kun yhteisö on virallisena osapuolena Energy Star -ohjelman toimeenpanossa. 5. Sisältyykö ehdotukseen toimenpiteitä pk-yritysten erityistilanteen ottamiseksi huomioon (esim. lievempiä tai muuten poikkeavia vaatimuksia)- Osallistumalla merkintäohjelmien yhteensovittamiseen yhteisö voi varmistaa, ettei Energy Star -ohjelmasta aiheudu haittaa pienille ja keskisuurille eurooppalaisille laitevalmistajille. Kuuleminen 6. Luettelo organisaatioista, joita on kuultu ehdotuksesta, ja niiden keskeiset näkemykset asiasta. Kansallisten energiavirastojen asiantuntijoiden sekä jäsenvaltioiden ja laitevalmistajien edustajien kanssa on järjestetty useita kokouksia. Bordeaux'n yliopiston johtama ryhmä on laatinut kattavan selvityksen, josta on keskusteltu kaikkien asianosaisten kanssa. Euroopan tietokonevalmistajia kuultiin selvitystä laadittaessa. Ne olivat kiinnostuneita osallistumaan vapaaehtoiseen merkintäohjelmaan, ja niiden ainoa suositus oli pyrkiminen mahdollisuuksien mukaan maailmanlaajuiseen merkintäjärjestelmään, koska tuotteita valmistetaan koko maailman markkinoille. Valmistajat vastustivat uuden eurooppalaisen tunnuksen luomista ja varoittivat komissiota erilaisten kansallisten tunnusten lisääntymisen haitoista. Yksittäisten laitevalmistajien kuulemisen lisäksi kuultiin yhdistyksiä Eurobit (the European Association of Manufacturers of Business Machines and Information Technology Information Industry) ja EPMI (European Printers Manufacturers Association). Molemmat suhtautuivat hyvin myönteisesti komission aloitteeseen. Lisätietoja Jäljennöksen saamiseksi edellä mainitusta selvityksestä, kaikkien tiedustelujen ja huomautusten esittämiseksi sekä lisätietojen saamiseksi voi ottaa yhteyttä seuraavaan osoitteeseen: Mr Paolo BERTOLDI European Commission, DG ENER/C1 Rue de la Loi, 200 B-1049 Brussels Puh.: +32-2-2952204 Faksi: +32-2-2964254 Sähköposti: Paolo.Bertoldi@cec.eu.int